
Zanima da li je dozvoljeno učiti “bismillu na murad”, naprimjer pred ispit, tako da se u Kur’anu časnom podvlači prstima svaki ajet i izgovara “Bismillahir-Rahmanir-Rahim”, ili eventualno na svaku stranicu Kur’ana časnog (prouči se Bismillahir-Rahmanir-Rahim i pređe se rukom preko stranice). To je moja nana vazda radila i mene tako naučila, a moj muž kaže da je to kao neki ***[širk](https://pitajucene.com/search/%C5%A1irk/questions/ "Pretraži pitanja o širku")*** (ne znam je li se tačno tako izrazio, ali uglavnom da se to ne smije raditi). Ja opet mislim, šta može biti loše ako izgovaram Allahovo, dž. š., ime i to sa Kur’anom časnim u rukama


* 
* 
* 
* 
* 
* 
* 

 
Da li je dozvoljeno učiti bismillu na murad?

Uzvišeni Allah kaže: “Mene prizivajte, odazvat ću vam se.” (Gafir, 60)


U suri El-Bekara, Allah kaže: “Ako te Moji robovi upitaju za Mene, Ja sam blizu, odazivam se molbi roba Svoga, neka se oni Meni odazovu i neka u Mene vjeruju kako bi na Pravom putu bili.” (El-Bekara, 186)


Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao je: “Dova je ibadet” (*Fethul-Bari*; Ibn Madža*, Sunen*; Tirmizi, *Sunen*; *Mu‘džemul-evsat*, *Mu‘džemus-sagir*; Hakim, *El-Mustedrek*), što znači da je ***[dova](https://pitajucene.com/search/dova/questions/ "Pretraži pitanja o dovama")*** utemeljena Kur’anom ili sunnetom. Dova koju čovjek uči i koja je određena imenom, nazivom i svojstvom za određene prilike, mora biti potkrijepljena dokazom. U ovom slučaju, kada je riječ o murad dovi, učenju Kur’ana na ovaj način sa ubjeđenjem da će to olakšati ispite, to je novotarija. Dakle, nije poenta u tome što će neko držati ***[Kur’an](https://pitajucene.com/search/Kur%5C%27an/questions/ "Pretraži pitanja o Kur\'anu")*** i učiti ga, nego u načinu obavljanja ibadeta.


Također, ovdje se ne radi o širku, nego, kao što sam naglasio, o novotariji. Ono što je čovjeku dozvoljeno jeste da moli Allaha za olakšanje u ovakvim situacijama. U ovom slučaju ne postoji posebno prenesena dova od Allahovog Poslanika, ﷺ, ili njegovih ashaba.


Allahov Poslanik, ﷺ, rekao je beduinu koji je pustio devu i oslonio se na Allaha: “Zaveži je i osloni se na Allaha.” (Tirmizi, *Sunen*; *Fethul-Bari*)


Potrebno je, dakle, da čovjek osigura sve što je neophodno da postigne uspjeh, a kraj je u Allahovim rukama. Za ispite je potrebno pripremiti se, naučiti i shvatiti lekcije, a nakon toga dolazi dova. U ovom slučaju čovjek će moliti Allaha svojim riječima, tražeći olakšanje i uspjeh.


***[Vjera](https://pitajucene.com/search/vjera/questions/ "Pretraži pitanja o vjeri")*** se isključivo uzima iz svojih izvora, a to su Kur’an i sunnet. Nemoguće je tražiti utemeljenje u tradiciji ili kod ljudi pored postojanja ova dva izvora. Vjera se uzima po shvatanju ashaba, a ne predaka. Uzvišeni Allah pokudio je prethodne narode koji su slijedili stope svojih predaka zanemarujući objavu: “A kada im se kaže: ‘Pristupite onome što Allah objavljuje, i Poslaniku!’, oni odgovaraju: ‘Dovoljno nam je ono što smo od predaka naših zapamtili.’ Zar i ako preci njihovi nisu ništa znali u i ako nisu na Pravom putu bili?!”


Ajet je više nego jasan u svom značenju glede toga kako i na čemu se temelje vjerske stvari. Dakle, to znači da sve ono što nije spomenuto u Kur’anu, sunnetu ili praksi ashaba, to neće biti prihvaćeno, osim ako se ne donese dokaz da je to dio vjere ili da je vjerski dozvoljen čin. Allah najbolje zna!


Odgovorio: ***[Harmin Suljić](https://pitajucene.com/search/Harmin+Sulji%C4%87/answers/ "Pretraži odgovore od prof. Harmin Suljić")***, prof.


